गवाह नंबर 37 सुरेन्द्र सिंह (तत्कालीन थानाध्यक्ष बिलसंडा) ने जांच अधिकारी को दिए बयान में कहा था, ‘वरुण गांधी अपने समर्थकों के साथ आए और कचहरी में बाहर रोड पर उत्तेजक भाषण देना शुरू कर दिया. काफी भीड़-भाड़ थी. वरुण गांधी ने कहा कि हिंदुस्तान में हिंदुओं को कुचला जा रहा है. जबकि एक समुदाय के वोट हासिल करने को राज्य सरकार हिंदुओं का उत्पीड़न कर रही है. मेरे शरीर में खून की एक भी बूंद है तब तक ऐसा नहीं होने दूंगा. उनके इस प्रकार के भाषण से वहां मौजूद जनसमुदाय में उत्तेजना फैल गई और लोगों ने तलवार व त्रिशूल लहराना शुरू कर दिया.’ यही सुरेन्द्र सिंह जब कोर्ट में पेश हुए तो अपने बयान से पूरी तरह पलट गए. कोर्ट में इन्होंने कहा कि इन्होंने ऐसा कोई भी बयान जांच अधिकारी को नहीं दिया था और यदि जांच अधिकारी ने उनका ऐसा बयान लिखा है तो वे उसकी वजह नहीं जानते. अपने बयान से पूरी तरह पलटी मारने वाले थानाध्यक्ष सुरेन्द्र सिंह अकेले नहीं हैं. कई पुलिसकर्मी इस मामले में अपने बयानों से पलटे और उन्होंने कहा कि जांच अधिकारी ने उनका गलत बयान दर्ज किया है. इन बयानों से यह तो साफ था कि या तो पुलिसकर्मी कोर्ट में झूठी गवाही दे रहे हैं या फिर जांच अधिकारियों ने झूठे बयान दर्ज किए हैं. ऐसे में दोनों में से एक को दंडित किया जाना चाहिए था, लेकिन इन अधिकारियों पर कोई भी कार्रवाई नहीं की गई.